Hvis det skal være helt klassisk efter Frøken Jensens Kogebog, skal du servere ris eller kartoffelmos til mørbradgryde. Her i huset bliver retten serveret skiftevis med kogte ris eller kartoffelmos, og hvis man ønsker det kan man også servere en frisk let syrlig salat til retten, som giver et frisk modspil til den forholdsvis tunge flødesovs. Det kan være en frisk dressing bestående af olivenolie og hvidvinseddike tilsat lidt dijonsennep og honning. I vinterhalvåret kan du også servere lidt ovnbagte rodfrugter til retten som fx gulerod, pastinak, rødløg og rødbeder vendt i lidt olivenolie, honning og lidt friskhakket eller tørret timian.